b'\n_START_ARTICLE_\nSuomen anarkistiliitto\n_START_PARAGRAPH_\nSuomen anarkistiliitto (SAL, vuoteen 1992 Suomen anarkosyndikalistinen liitto) oli suomalaisten anarkistien 1980-luvun j\xc3\xa4lkipuoliskolla perustama yhteenliittym\xc3\xa4, joka toimi aktiivisesti kymmenisen vuotta. SAL oli 1990-luvun vaihteessa osa Kansainv\xc3\xa4list\xc3\xa4 ty\xc3\xb6v\xc3\xa4enliittoa (IWA), vuodesta 1922 toiminutta anarkosyndikalistien yhteenliittym\xc3\xa4\xc3\xa4. SAL oli ensimm\xc3\xa4inen varsinainen valtakunnallinen anarkistij\xc3\xa4rjest\xc3\xb6 Suomessa.\n_START_SECTION_\nHistoria\n_START_PARAGRAPH_\nSAL perustettiin kahteen otteeseen, vuosina 1986 ja 1988, joidenkin tietojen mukaan my\xc3\xb6s 1987. Pienimuotoisena alkanut toiminta laajeni nopeasti 1990-luvun alussa Neuvostoliiton romahdettua, jolloin SAL sai vasemmistolaisen nuorison keskuudessa huomattavan aseman. SAL:n toimintaan kuului tuolloin kokousten lis\xc3\xa4ksi muun muassa julisteiden liister\xc3\xb6inti\xc3\xa4, mielenosoitusten j\xc3\xa4rjest\xc3\xa4mist\xc3\xa4 ja erilaisten kampanjoiden suunnittelua._NEWLINE_Jo vuonna 1994 keskin\xc3\xa4iset kiistat lamauttivat j\xc3\xa4rjest\xc3\xb6n kasvun. Riidat alkoivat poliisin pid\xc3\xa4tetty\xc3\xa4 SAL:n j\xc3\xa4seni\xc3\xa4 "Ampukaa Esko Aho" -julistekampanjan j\xc3\xa4lkeen ja ne laajenivat koskemaan j\xc3\xa4rjest\xc3\xa4ytymistapoja sek\xc3\xa4 er\xc3\xa4\xc3\xa4n j\xc3\xa4senen erottamista._NEWLINE_SAL:lle hyv\xc3\xa4ksyttiin liitto-ohjelma talvella 1997\xe2\x80\x931998, mutta liiton toiminta oli tuolloin jo hiipumassa eik\xc3\xa4 ohjelmalla siten ehtinyt olla juurikaan vaikutusta k\xc3\xa4yt\xc3\xa4nt\xc3\xb6\xc3\xb6n. Viimeinen SAL:n maanlaajuinen kokoontuminen pidettiin syyskuussa 1997 Jyv\xc3\xa4skyl\xc3\xa4ss\xc3\xa4, mutta esimerkiksi liiton lehti ilmestyi viel\xc3\xa4 1999. J\xc3\xa4senmaksuista kertyneit\xc3\xa4 varoja k\xc3\xa4ytettiin muun muassa Tampereella pidetyn EU-huippukokouksen vastatapahtumien j\xc3\xa4rjest\xc3\xa4miseen syksyll\xc3\xa4 1999._NEWLINE_Helsingiss\xc3\xa4 ja Kuopiossa toimi 1990-luvun alussa osin SAL:n kanssa kilpaillut Anarkistinen maailma (AM), jossa el\xc3\xa4inoikeuskysymykset saivat SALlia keskeisemm\xc3\xa4n aseman. AM:n keskeiset toimijat olivat sittemmin perustamassa Oikeutta el\xc3\xa4imille (OE) -yhdistyst\xc3\xa4, johon siirtyi my\xc3\xb6s SAL:n aktiiveja. vuodesta 1992 l\xc3\xa4htien SAL:n j\xc3\xa4senet olivat mukana perustamassa Antifa-ryhmi\xc3\xa4 ymp\xc3\xa4ri Suomea. 1990-luvun loppupuolella, SAL:n toiminnan kuihtuessa, sen j\xc3\xa4seni\xc3\xa4 siirtyi OE:n lis\xc3\xa4ksi muun muassa syndikalistiseen Solidaarisuuteen, Anarkofeministiliitto Peppiin, Mustaan Sateenkaareen, ja Ruokaa ei aseita -ryhmiin. Solidaarisuuden toimintaan osallistui 1990-luvun lopussa noin 70 henkil\xc3\xb6\xc3\xa4, joista suuri oli anarkisteja.\n_START_SECTION_\nOrganisaatio\n_START_PARAGRAPH_\nSAL:n toiminta perustui paikallisiin osastoihin eik\xc3\xa4 sill\xc3\xa4 ollut erillisi\xc3\xa4 keskuselimi\xc3\xa4. Yhteiset p\xc3\xa4\xc3\xa4t\xc3\xb6kset tehtiin kahdesti vuodessa kokoontuneissa yleiskokouksissa, joissa kaikki j\xc3\xa4senet olivat \xc3\xa4\xc3\xa4nivaltaisia. SAL:lla oli osastoja parhaimmillaan noin kymmenell\xc3\xa4 paikkakunnalla. Vuonna 1992 paikallisosasto oli Helsingiss\xc3\xa4, Tampereella, Oulussa ja Kemiss\xc3\xa4. My\xc3\xb6hemmin niit\xc3\xa4 perustettiin lis\xc3\xa4ksi ainakin H\xc3\xa4meenlinnaan, Jyv\xc3\xa4skyl\xc3\xa4\xc3\xa4n, J\xc3\xa4rvenp\xc3\xa4\xc3\xa4h\xc3\xa4n, Rovaniemelle, Tornioon ja Varkauteen._NEWLINE_SAL:n j\xc3\xa4senm\xc3\xa4\xc3\xa4r\xc3\xa4 oli suurimmillaan vuonna 1992, jolloin noin 250 henkil\xc3\xb6\xc3\xa4 maksoi liiton j\xc3\xa4senmaksun. Jo seuraavana vuonna maksaneiden m\xc3\xa4\xc3\xa4r\xc3\xa4 kuitenkin putosi kuuteenkymmeneen vakiintuen t\xc3\xa4m\xc3\xa4n j\xc3\xa4lkeen noin sataan, kunnes toiminta k\xc3\xa4yt\xc3\xa4nn\xc3\xb6ss\xc3\xa4 lopahti 1990-luvun lopussa.\n_START_SECTION_\nTiedotus\n_START_PARAGRAPH_\nSAL:n tiedotuslehti oli kuukausittain ilmestynyt Vapaustaistelija, jolla tiedotettiin j\xc3\xa4senille muun muassa tulevista tapahtumista. Vapaustaistelijan viimeinen numero ilmestyi 1999. SAL:n j\xc3\xa4senet olivat vahvasti mukana my\xc3\xb6s 1989 aloittaneen Kapinaty\xc3\xb6l\xc3\xa4isen toimitusty\xc3\xb6ss\xc3\xa4. Kapinaty\xc3\xb6l\xc3\xa4inen ei kuitenkaan ollut SAL:n lehti, ja se on jatkanut ilmestymist\xc3\xa4\xc3\xa4n SAL:n kuoltua vuonna 1999._NEWLINE_Vuonna 1996 SAL julkaisi suomeksi Rudolf Rockerin teoksen Anarkosyndikalismi \xe2\x80\x93 vapaa ty\xc3\xb6v\xc3\xa4enliike vuodelta 1938. Rockeria kutsuttiin kirjan esipuheessa \xe2\x80\x9danarkosyndikalismin t\xc3\xa4rkeimm\xc3\xa4ksi teoreetikoksi\xe2\x80\x9d.'